CELEX: 62022CN0009
Language: el
Date: 2022-01-05 00:00:00
Title: Υπόθεση C-9/22: Αίτηση προδικαστικής αποφάσεως την οποία υπέβαλε το High Court (Ιρλανδία) στις 5 Ιανουαρίου 2022 — NJ, OZ κατά An Bord Pleanála, Ireland, Attorney General

11.4.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 158/5
            
         
      Αίτηση προδικαστικής αποφάσεως την οποία υπέβαλε το High Court (Ιρλανδία) στις 5 Ιανουαρίου 2022 — NJ, OZ κατά An Bord Pleanála, Ireland, Attorney General
      (Υπόθεση C-9/22)
      (2022/C 158/06)
      Γλώσσα διαδικασίας: η αγγλική
      
         Αιτούν δικαστήριο
      
      High Court (Ιρλανδία)
      
         Διάδικοι στην υπόθεση της κύριας δίκης
      
      
         Προσφεύγοντες: NJ, OZ
      
         Καθών: An Bord Pleanála, Ireland, Attorney General
      
         Παρεμβαίνουσα: DBTR-SCR1 Fund a Sub Fund of TWTC Multi-Family ICAV
      
         Προδικαστικά ερωτήματα
      
      
                  1.
               
               
                  Έχει το άρθρο 2, στοιχείο α', της οδηγίας 2001/42/ΕΚ (1) την έννοια ότι τα «σχέδια και προγράμματα […], καθώς και οι τροποποιήσεις τους […] που εκπονούνται ή/και εγκρίνονται από μια αρχή σε εθνικό, περιφερειακό ή τοπικό επίπεδο […]» περιλαμβάνουν επίσης σχέδιο ή πρόγραμμα που εκπονείται και/ή εγκρίνεται από κοινού από συγκεκριμένη αρχή σε τοπικό επίπεδο και από ιδιώτη κύριο έργου ο οποίος είναι ιδιοκτήτης εκτάσεων όμορων με εκτάσεις που ανήκουν σε τοπική αρχή;
               
            
                  2.
               
               
                  Έχει το άρθρο 2, στοιχείο α', της οδηγίας 2001/42/ΕΚ την έννοια ότι τα «σχέδια και προγράμματα […], καθώς και οι τροποποιήσεις τους […] που απαιτούνται βάσει νομοθετικών, κανονιστικών ή διοικητικών διατάξεων» περιλαμβάνουν επίσης σχέδιο ή πρόγραμμα το οποίο προβλέπεται ρητά από κατά νόμο σχέδιο χωροταξικής ανάπτυξης εκπονηθέν από τοπική αρχή (βάσει νομοθετικής διάταξης), είτε γενικά είτε στην περίπτωση που το σχέδιο χωροταξικής ανάπτυξης ορίζει ότι η τοπική αρχή «θα καταρτίσει ειδικές κατευθυντήριες γραμμές για τις περιοχές στρατηγικής ανάπτυξης και ανάπλασης […], χρησιμοποιώντας τους κατάλληλους μηχανισμούς των τοπικών σχεδίων περιοχής […], γενικά προκαταρκτικά σχέδια τα οποία θα περιλαμβάνουν σχηματική απεικόνιση των οικείων περιοχών και τοπικά σχέδια περιβαλλοντικής βελτίωσης»;
               
            
                  3.
               
               
                  Έχει το άρθρο 3, παράγραφος 2, στοιχείο α', της οδηγίας 2001/42/ΕΚ την έννοια ότι τα «σχέδια και προγράμματα […] τα οποία εκπονούνται για τη γεωργία, δασοπονία, αλιεία, ενέργεια, βιομηχανία, μεταφορές, διαχείριση αποβλήτων, διαχείριση υδάτινων πόρων, τηλεπικοινωνίες, τουρισμό, χωροταξία ή χρήση του εδάφους και τα οποία καθορίζουν το πλαίσιο για μελλοντικές άδειες έργων που απαριθμούνται στα παραρτήματα Ι και ΙΙ της οδηγίας 85/337/ΕΟΚ (2) […]» περιλαμβάνουν επίσης σχέδιο ή πρόγραμμα το οποίο δεν είναι το ίδιο δεσμευτικό, αλλά προβλέπεται ρητά σε κατά νόμο σχέδιο χωροταξικής ανάπτυξης που είναι δεσμευτικό, ή το οποίο προτείνει ή προβλέπει στην πράξη τροποποίηση σχεδίου το οποίο αποτέλεσε αντικείμενο στρατηγικής περιβαλλοντικής εκτίμησης;
               
            
                  4.
               
               
                  Συνεπάγεται το άρθρο 2, παράγραφος 1, της οδηγίας 2011/92/ΕΕ (3) ότι δεν επιτρέπεται στην αρμόδια αρχή να λαμβάνει υπόψη, κατά τη διαδικασία εκτίμησης περιβαλλοντικών επιπτώσεων, δεσμευτικές κυβερνητικές πολιτικές, ιδίως εκείνες που δεν βασίζονται αποκλειστικά σε περιβαλλοντικά κριτήρια, ήτοι πολιτικές που καθορίζουν καταστάσεις στις οποίες, υπό ορισμένες συνθήκες, δεν πρέπει να αποκλείεται η χορήγηση άδειας;
               
            
         (1)  Οδηγία 2001/42/ΕΚ του Ευρωπαϊκού Κοινοβουλίου και του Συμβουλίου, της 27ης Ιουνίου 2001, σχετικά με την εκτίμηση των περιβαλλοντικών επιπτώσεων ορισμένων σχεδίων και προγραμμάτων (EE 2001, L 197, σ. 30).
      
         (2)  Οδηγία 85/337/ΕΟΚ του Συμβουλίου, της 27ης Ιουνίου 1985, για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (ΕΕ 1985, L 175, σ. 40).
      
         (3)  Οδηγία 2011/92/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (ΕΕ 2012, L 26, σ. 1).